b'\n_START_ARTICLE_\nMozilla raamat\n_START_PARAGRAPH_\nMozilla raamat (ingl. The Book of Mozilla) on \xc3\xbcks tuntumaid arvutiprogrammidesse peidetud \xc3\xbcllatusmune. \xc3\x9cllatusmuna leidmiseks tuleb Mozilla, Mozilla Firefoxi v\xc3\xb5i Netscape\'i brauserites p\xc3\xb6\xc3\xb6rduda aadressile about:mozilla. Mozilla raamat kuvatakse valge tekstina kastanpunasel taustal.\n_START_SECTION_\nPeat\xc3\xbckid\n_START_PARAGRAPH_\nSellest \xc3\xbcllatusmunast on 6 erinevat versiooni 12:10, 3:31, 7:15, 8:20, 11:9 ja 15:1. K\xc3\xb5ik need numbrid t\xc3\xa4histavad Netscape\'i ja Mozilla ajaloos olulisi kuup\xc3\xa4evi.\n_START_SECTION_\nMozilla raamat, 15:1\n_START_PARAGRAPH_\nSee tekst j\xc3\xb5udis Mozilla koodi 23. jaanuaril 2013. Algselt j\xc3\xb5udis see Firefox 21 arendusversioonidesse ning 17. novembril 2016 ametlikku v\xc3\xa4ljalaskesse. Erinevalt eelnevatest raamatu versioonidest ei ole taust \xc3\xbchev\xc3\xa4rviline vaid selles on n\xc3\xa4ha ka teisetooniline radiaalne gradient._NEWLINE_"Mammona kaksikud" viitavad Apple\'ile ja Google\'ile, kelle mobiilseadmetele m\xc3\xb5eldud operatsioonis\xc3\xbcsteemid vastavalt iOS ja Android on saavutanud \xc3\xbclemv\xc3\xb5imu mobiilisete operatsioonis\xc3\xbcsteemide vallas. "Uus pimedus" t\xc3\xa4hendab mobiilsetele seadmetele m\xc3\xb5eldud rakenduste poodide suletust. Metsalise "v\xc3\xa4ledalt" liigutamine viitab Firefoxi uuele kiirele uuenduste v\xc3\xa4ljastamise ts\xc3\xbcklile. "Muutus v\xc3\xb5imsamaks ja paljunes" viitab Firefoxi kasutamisv\xc3\xb5imalustele  Androidi ja Firefox OS-i kasutavatel seadmetel. Salmi number 15:1 t\xc3\xa4hendab operatsioonis\xc3\xbcsteemi Firefox OS 1.0 koodi k\xc3\xbclmutamise kuup\xc3\xa4eva (15. jaanuar 2013).\n_START_SECTION_\nTeistes veebilehitsejates\n_START_PARAGRAPH_\nMicrosoft\'i brauseri Internet Exploreri versioonides 4, 5 ja 6 kuvatakse aadressile about:mozilla p\xc3\xb6\xc3\xb6rdudes t\xc3\xbchi sinine leht. See eemaldati Internet Explorerist Windows XP teises teenuspaketis._NEWLINE_Netscape\'i varastes versioonides (enne 1.1) kuvas aadress about:mozilla teksti "Mozilla rules!" ("Mozilla valitseb!")._NEWLINE_Netscape\'i Unixi versioonis kuvas about:mozilla brauseri \xc3\xbclemises paremas nurgas Netscape\'i logo tagant v\xc3\xa4ljatuleva tulds\xc3\xbclgava Mozilla (brauseri maskott) animatsiooni._NEWLINE_iCabis saab selle aadressi poole p\xc3\xb6\xc3\xb6rdudes tulemuseks teksti "Hey, This is not Netscapes Navigator."\n_START_SECTION_\nMozilla raamat, 11:1\n_START_PARAGRAPH_\nSelle \xc3\xbcllatusmuna leiab Mozilla Firefoxil p\xc3\xb5hinevast brauserist Flock alates versioonist 1.0 (avalikustatud 5. november 2007). Kuna Flocki arendamisega ei tegele Mozilla Sihtasutus, on tegu Mozilla raamatu mitteametliku versiooniga. Erinevalt k\xc3\xb5igist teistest Mozilla raamatu versioonidest kuvatakse see versioon sinisel taustal.'